## Odluka o osnivanju AFCOS mreže

### NN 92/2008 (8.8.2008.), Odluka o osnivanju AFCOS mreže

# VLADA REPUBLIKE HRVATSKE

**2922**

Na temelju članka 23. Zakona o Vladi Republike Hrvatske (»Narodne novine«, br.
101/98, 15/2000, 117/2001, 199/2003 i 30/2004), Vlada Republike Hrvatske je na
sjednici održanoj 31. srpnja 2008. godine donijela

## ODLUKU

### O OSNIVANJU AFCOS MREŽE

I.

Osniva se AFCOS mreža radi postizanja pune operativnosti AFCOS sustava, s ciljem
zaštite financijskih interesa Europske unije.

II.

AFCOS mrežu čine predstavnici: Ministarstva pravosuđa, Ministarstva unutarnjih
poslova, Ministarstva gospodarstva, rada i poduzetništva – Uprave za sustav
javne nabave, Ministarstva financija – Porezne uprave, Carinske uprave,
Financijske policije i Sektora za proračunski nadzor, Središnjeg državnog ureda
za upravu, Državnog ureda za reviziju, te Državnog odvjetništva Republike
Hrvatske.
Ministarstvo financija – Odjel za suzbijanje nepravilnosti i prijevara će, prema
potrebi, u rad AFCOS mreže uključiti i predstavnike drugih državnih tijela.

III.

U AFCOS mrežu imenuju se sljedeće osobe:
– Davor Dubravica, načelnik Sektora za antikorupciju, Ministarstvo pravosuđa;
– Petar Smolčić, načelnik Odjela za unutarnju kontrolu, Ministarstvo unutarnjih
poslova;
– Zoran Vuić, načelnik Odjela za analizu postupaka javne nabave, Ministarstvo
gospodarstva, rada i poduzetništva – Uprava za sustav javne nabave;
– Branko Đuzel, načelnik Odjela za igre na sreću, nagradne i zabavne igre,
Ministarstvo financija – Porezna uprava;
– Antonio Mučnjak, pomoćnik ravnatelja za nadzor, Ministarstvo financija –
Carinska uprava;
– Mirko Vrdoljak, načelnik Odjela za neizravne poreze, Ministarstvo financija –
Financijska policija;
– Slavica Malenica, načelnica Sektora za proračunski nadzor, Ministarstvo
financija.
– Vesna Šiklić Odak, načelnica Odjela za etiku, Središnji državni ured za
upravu;
– Branko Krištić, pomoćnik glavnog državnog revizora;
– Dubravko Palijaš, zamjenik glavnog državnog odvjetnika Republike Hrvatske;

IV.

Zadaće AFCOS mreže su:
– suradnja s Ministarstvom financija – Odjelom za suzbijanje nepravilnosti i
prijevara te Uredom Europske komisije za borbu protiv prijevara (OLAF-om) vezano
uz pitanja zaštite financijskih interesa Europske unije;
– sudjelovanje u provedbi Akcijskog plana za jačanje AFCOS sustava te praćenje i
unaprjeđivanje djelotvornosti provedbenih mjera Akcijskog plana za jačanje AFCOS
sustava;
– sudjelovanje u izradi Strategije za suzbijanje prijevara s ciljem zaštite
financijskih interesa Europske unije i Akcijskog plana za njezinu provedbu;
– predlaganje zakonodavnih i drugih mjera s ciljem efikasne zaštite financijskih
interesa Europske unije;
– jačanje međuinstitucionalne suradnje te razmjena podataka s tijelima
uključenim u Sustav izvješćivanja o nepravilnostima (tijelima koja upravljaju i
koriste sredstva pomoći EU) u slučajevima prijave sumnje na prijevaru i/ili
korupciju ili neki drugi oblik nepravilnosti u sustavu, s ciljem zaštite
financijskih interesa Europske unije;
– razvoj edukativnih programa i predlaganje novih mjera edukacije u skladu s
potrebama tijela u AFCOS mreži;
– prikupljanje, praćenje i analiziranje podataka o poduzetim mjerama u AFCOS
sustavu;
– izvješćivanje Ministarstva financija – Odjel za suzbijanje nepravilnosti i
prijevara iz područja svoje djelatnosti.

V.

Ministarstvo financija – Odjel za suzbijanje nepravilnosti i prijevara
koordinira rad AFCOS mreže i s njezinim članovima se sastaje po potrebi, a
najmanje jedanput mjesečno.

VI.

Ova Odluka stupa na snagu danom donošenja, a objavit će se u »Narodnim
novinama«.

Klasa: 910-04/06-02/10
Urbroj: 5030120-08-4
Zagreb, 31. srpnja 2008.

Potpredsjednica
Vlade i ministrica obitelji, branitelja
i međugeneracijske
solidarnosti
**Jadranka Kosor, dipl. iur.**, v. r.

Odluka, NN 92/2008-2922
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)